Nakano (kaupunginosa)

Nakano () on Tokion kaupunginosa Nakanon erillisalueella Shinjukun aluekeskuksen luoteispuolella. Se on rakentunut Chūō-linjan Nakanon rautatieaseman ympärille. Aseman ympäristö on keskusta-aluetta, jossa on kauppoja, ravintoloita ja baareja. Rautatien pohjoispuolella on muun muassa yli 200 metriä pitkä Nakano Sun Mall -ostoskatu ("shōtengai") ja Nakano Broadway -ostoskeskus, joka tunnetaan animen ja mangan ostospaikkana.
Nakanon kaupunginosan pinta-ala on 1,47 neliökilometriä, ja se jakautuu kuuteen osa-alueeseen, jotka on numeroitu Nakano 1-chōme–Nakano 6-chōme. Niissä on yhteensä 27 736 asukasta (kesäkuussa 2025). Kaupunginosan väestötiheys on siten noin 18 900 asukasta neliökilometrillä.
Historia.
Vanhastaan alueella sijaitsivat Nakanon (’keskipelto’) lisäksi myös Ueno (’yläpelto’) ja Shimono (’alapelto’), mutta ainoastaan Nakano on jäänyt paikannimenä jäljelle. Edo-kaudella 1600–1800-luvuilla paikkakunta kehittyi postiasemana ("shukuba") Ōme-kaidō-tiereitin varrella. Tietä pitkin kuljetettiin kalkkikiveä Edoon. Nykyisen Nakanon rautatieaseman luoteispuolella sijaitsi vallihaudoin ympäröity Kakoimachi-niminen alue, jonne rakennettiin shōgun Tokugawa Tsunayoshin käskystä koiratarha.
Chūō-linjan edeltäjä eli Kōbu-rautatie avattiin vuonna 1889. Nakanon seutu alkoi kehittyä asuinalueena vauhdikkaammin kuitenkin vasta vuoden 1923 suuren Kantōn maanjäristyksen jälkeen. Alue kuului Nakanon maaseutukaupunkiin, kunnes se liitettiin vuonna 1932 Tokion kaupunkiin yhdessä Nogatan maaseutukaupungin kanssa ja muodostettiin Nakanon suuralue.
Kaupunkikuva ja rakennukset.
Nakano sijaitsee Yamanoten ylängöllä Nakanon erillisalueen keskiosassa. Kaupunginosa on rakentunut Nakanon rautatieaseman ympärille, ja rautatie jakaakin sen pohjois- ja eteläosiin. Naapurikaupunginosia ovat pohjoisessa Nogata, Arai ja Kami-Takada, idässä Higashi-Nakano, etelässä Chūō sekä lännessä Suginamin erillisalueen Kōenji-minami ja Kōenji-kita.
Nakano on tiiviisti rakennettu kaupunginosa. Aseman ympäristössä on liiketilaa, ravintoloita ja kahviloita. Kapeilla kujilla ("yokochō") on baareja ja "izakaya"-ravintoloita. Asemalta pohjoiseen johtaa noin 220 metriä pitkä katettu Nakano Sun Mall -ostoskatu, jossa on paikallisia liikkeitä ja edullisia ketjuliikkeitä; sen päässä on vuonna 1966 avattu 13-kerroksinen ostoskeskus Nakano Broadway, jossa myydään kaikkea mahdollista vintage-vaatteista animeen ja mangaan. Nakano tunnetaankin yhtenä "otaku"-kulttuurin keskuksista.
Nakanon aseman luoteispuolella on Nakano Central Park -niminen toimisto- ja liikealue, joka on rakennettu Nakano Shiki no mori -nimisen puiston ympärille. Lähistöllä sijaitsevat myös Nakanon erillisalueen kaupungintalo sekä Wasedan yliopiston, Meiji-yliopiston ja Teikyō Heisei -yliopiston rakennukset.
Liikenne.
Nakanon kaupunginosan keskellä on Nakanon asema, jota palvelevat JR Higashi-Nihonin Chūō- ja Chūō–Sōbu-linjat. Asemalta on myös vaihtoyhteys Tōkyō metron Tōzai-linjalle.
Nakanon läpi kulkee pohjois–eteläsuunnassa valtakatu Nakano-dōri eli Tokion metropolintie 420. Kaupunginosan pohjoisrajalla sen kanssa risteää itä–länsisuuntainen katu Waseda-dōri eli Tokion metropolintie 25, etelärajalla taas pääkatu Ōkubo-dōri eli Tokion metropolintie 433.